b"\n_START_ARTICLE_\nPapa Tel\xc3\xa8sfor\n_START_SECTION_\nBiografia\n_START_PARAGRAPH_\nEs diu que Tel\xc3\xa8sfor era grec, per\xc3\xb2 probablement de l'antiga col\xc3\xb2nia grega de Cal\xc3\xa0bria, a It\xc3\xa0lia. Tanmateix, el seu nom \xc3\xa9s d'origen grec, significa \xc2\xabportar fruit a la perfecci\xc3\xb3\xc2\xbb o \xc2\xabcomplir els teus prop\xc3\xb2sits\xc2\xbb. El Liber Pontificalis diu que abans d'assumir el c\xc3\xa0rrec de bisbe havia estat anacoreta.\n_START_SECTION_\nPontificat\n_START_PARAGRAPH_\nQuant a la cronologia, els autors coincideixen en evitar una cronologia concreta, i acostumen a deixar-les com meres conjectures. Philip Schaff esmenta que va tenir un pontificat d'onze anys, aproximadament fins a l'any 139. Si b\xc3\xa9, les dates que apareixen de forma generalitzada en les obres de car\xc3\xa0cter general s\xc3\xb3n c.125-c.136; sembla que es va produir seu vacant de dos anys entre el seu pontificat i el del seu successor Higini. No obstant aquestes dates, Eusebi de Cesarea situa l'inici del seu pontificat al dotz\xc3\xa8 any de regnat d'Adri\xc3\xa0 (128-129), i la seva mort en el primer d'Anton\xc3\xad Pius (138-139)._NEWLINE_Quant al context, es constata que des de Roma l'Esgl\xc3\xa9sia i el cristianisme es van estenent a les ciutats de tota It\xc3\xa0lia. Est\xc3\xa0 documentat el primer s\xc3\xadnode provincial rom\xc3\xa0, amb la pres\xc3\xa8ncia de dotze bisbes sota la presid\xc3\xa8ncia de Tel\xc3\xa8sfor. L'animadversi\xc3\xb3 de l'opini\xc3\xb3 p\xc3\xbablica romana envers els cristians s\xc3\xb3n patents en \xc3\xa8poca d'Adri\xc3\xa0, que tot i ser indiferent a la religi\xc3\xb3 cristiana de bon comen\xc3\xa7ament, finalment va acabar duent a terme una persecuci\xc3\xb3 sagnant en contra de llurs fidels. _NEWLINE_Dins de la t\xc3\xb2nica general dels \xc2\xabpapes\xc2\xbb dels primers segles de l'Esgl\xc3\xa9sia, emprar el terme \xc2\xabpapa\xc2\xbb \xc3\xa9s incorrecte fins al segle IX, en tant que l'Esgl\xc3\xa9sia romana distava molt de ser una di\xc3\xb2cesi com s'ent\xc3\xa9n actualment, Richard Lipsius, citat per Philip Schaff, considera a Tel\xc3\xa8sfor, aix\xc3\xad com als seus predecessors, un prevere rom\xc3\xa0 al capdavant de les funcions eclesi\xc3\xa0stiques que posteriorment serien les d'un bisbe i que ell anomena un prevere-bisbe. Joseph Cullen, creu que a final de l'era apost\xc3\xb2lica, vers l'any 100, es pot parlar d'una organitzaci\xc3\xb3 episcopal incipient i establerta en alguns indrets._NEWLINE_Sobre Tel\xc3\xa8sfor, s'ha afirmat que fa algunes disposicions sobre les celebracions anuals, contingudes en el Liber Pontificalis, considerades totes falses. Entre aquestes, es deia que va instaurar el dejuni de Quaresma durant les set setmanes anteriors a dita festivitat, per\xc3\xb2 aquesta disposici\xc3\xb3 \xc3\xa9s falsa; el dejuni pasqual \xc3\xa9s una tradici\xc3\xb3 cristiana molt m\xc3\xa9s antiga, segons Ireneu de Li\xc3\xb3 en \xc3\xa8poca apost\xc3\xb2lica, per b\xc3\xa9 que la duraci\xc3\xb3 d'aquest no est\xc3\xa0 especificat. Tanmateix, tamb\xc3\xa9 s'afirmava que regularment va celebrar la Pasqua en diumenge, per la llegenda que era eremita, per\xc3\xb2 que no va abandonar la comuni\xc3\xb3 amb aquells companys fidels que no seguien aquest costum. _NEWLINE_El Liber tamb\xc3\xa9 esmenta que va fixar la celebraci\xc3\xb3 de la missa de Nadal per la nit, quelcom igualment fals, perqu\xc3\xa8 dif\xc3\xadcilment es podia establir aix\xc3\xb2 si la festivitat de Nadal es va fixar al segle\xc2\xa0iv.\n_START_SECTION_\nMort\n_START_PARAGRAPH_\nSchaff esmenta que, segons Ireneu de Li\xc3\xb3, a difer\xc3\xa8ncia dels altres bisbes anteriors al Concili de Nicea, \xc3\xa9s Tel\xc3\xa8sfor un dels dos religiosos el qual va ser possiblement mort com a m\xc3\xa0rtir, despr\xc3\xa9s de sant Pere, mentre que les altres atribucions s\xc3\xb3n probablement fruit de tradicions posteriors. Altres tradicions posteriors han atribu\xc3\xaft el seu martiri i el d'altres religiosos al regnat d'Adri\xc3\xa0, malgrat que les dades cronol\xc3\xb2giques del bisbe s\xc3\xb3n m\xc3\xa9s que dubtoses.  No obstant saber de la seva mort, es desconeix com va morir. Segons el Liber Pontificalis el seu cos va ser enterrat al tur\xc3\xb3 Vatic\xc3\xa0, prop de sant Pere._NEWLINE_\xc3\x89s considerat sant i m\xc3\xa0rtir, venerat en l'Esgl\xc3\xa9sia Cat\xc3\xb2lica el 5 de gener i en l'Esgl\xc3\xa9sia Ortodoxa el 22 de febrer."